GJYKATA EVROPIANE E TË DREJTAVE TË NJERIUT

SEKSIONI I TRETË

**ÇËSHTJA VICKTORIA SHPK KUNDËR SHQIPËRISË**

*(Kërkesa nr. 31018/09)*

VENDIM

STRASBURG

22 shkurt 2024

*Ky vendim është i formës së prerë, por mund të bëhet subjekt i rishikimit redaktues.*

Në çështjen Vicktoria sh.p.k. kundër Shqipërisë,

Gjykata Evropiane e të Drejtave të Njeriut (Seksioni i Tretë), e mbledhur si një Komitet i përbërë nga:

Ioannis Ktistakis, *kryetar,*

Darian Pavli,

Oddný Mjöll Arnardóttir, *gjyqtarë*   
dhe Viktoriya Maradudina, *zëvendëssekretare e përkohshme e Seksionit,*

Pasi diskutoi me dyer të mbyllura më 1 shkurt 2024,

Shpall vendimin e mëposhtëm, i cili u miratua në po atë datë:

PROCEDURA

1. Çështja nisi me një kërkesë kundër Shqipërisë depozituar në Gjykatë në mbështetje të nenit 34 të Konventës për Mbrojtjen e të Drejtave të Njeriut dhe Lirive Themelore (“Konventa”) më 4 qershor 2009.

2. Kërkuesi u përfaqësua nga z. A. Hakani, një avokat i cili ushtron profesionin në Tiranë.

3. Qeveria shqiptare (“Qeveria”) u njoftua për kërkesën.

FAKTET

4. Detajet e kompanisë kërkuese dhe informacionet që kanë lidhje me kërkesën paraqiten në tabelën bashkëlidhur.

5. Kompania kërkuese u ankua për kohëzgjatjen e tepër të procedurave civile.

LIGJI

I. PRETENDIMI PËR SHKELJE TË NENIT 6 § 1 TË KONVENTËS

6. Kompania kërkuese u ankua se kohëzgjatja e procedurave civile (shih tabelën bashkëngjitur) nuk kishte qenë në përputhje me kërkesën për “afat të arsyeshëm”. Ajo u mbështet në nenin 6 § 1 të Konventës.

7. Gjykata thekson se arsyeshmëria e kohëzgjatjes së procedurave duhej të vlerësohej në mbështetje të rrethanave të çështjes dhe duke iu referuar kritereve në vijim: kompleksiteti i çështjes, sjellja e kërkuesit dhe e autoriteteve përkatëse, dhe se çfarë rrezikonte kërkuesi në mosmarrëveshje (shih *Frydlender kundër Francës* [DHM], nr. 30979/96, § 43, GJEDNJ 2000-VII).

8. Në çështjen konkrete, procedurat filluan më 21 shkurt 2005, dhe me dërgimet e shpeshta të çështjes për rishqyrtim, ato vijuan deri më 13 mars 2015, kur Gjykata Kushtetuese vendosi t’i rrëzonte ankesat e kërkuesve. Në këtë mënyrë, procedurat zgjatën dhjetë vjet dhe njëzet e një ditë përpara katër niveleve të juridiksionit.

9. Gjykata vlerëson se kohëzgjatja e procedurave kryesisht u atribuohet autoriteteve, veçanërisht, bashkimit të vonuar nga gjykatat vendëse të dyja grupeve të procedurave që ishin të lidhura me njëra-tjetrën, pavarësisht kërkesave të vazhdueshme të kompanisë kërkuese për këtë gjë. Duke marrë në konsideratë se çfarë rrezikonte kompania kërkuese – që ishte kontestimi i vlerës së pronës së saj që përdorej për të shlyer huat e marra nga banka – Gjykata vlerëson se çështja ishte me rëndësi për kompaninë kërkuese dhe duhej të kishte nxitur gjykatat vendëse ta shqyrtonin me kujdes.

10. Gjykata sjell në vëmendje se u takon Shteteve Kontraktuese të organizojnë sistemet e tyre ligjore në mënyrë të tillë që autoritetet kompetente të mund të përmbushnin kërkesat e nenit 6 të Konventës, duke përfshirë detyrimin për të dëgjuar çështjet brenda një afati të arsyeshëm, dhe, në rastet e nevojshme, për t’i bashkuar, për t’i pezulluar ato dhe për të kundërshtuar procedura të reja të mëtejshme (shih edhe *Mishgjoni kundër Shqipërisë*, nr. 18381/05, 7 dhjetor 2010 dhe *Gjonbocari dhe të Tjerë kundër Shqipërisë*, nr. 10508/02, 23 tetor 2007).

11. Në çështjet kryesuese, *Luli dhe të Tjerë kundër Shqipërisë*, nr. 64480/09 dhe 5 të tjerë, 1 prill 2014, dhe *Mishgjoni*, cituar më sipër, Gjykata kishte konstatuar një shkelje në lidhje me aspekte të ngjashme me ato në çështjen konkrete.

12. Pasi shqyrtoi të gjitha materialet e paraqitura pranë saj, Gjykata nuk ka gjetur ndonjë fakt apo argument që të mund të justifikonte kohëzgjatjen e përgjithshme të procedurave në nivel kombëtar. Duke marrë në konsideratë praktikën e saj gjyqësore mbi subjektin, Gjykata vlerëson se kohëzgjatja e procedurave në çështjen konkrete ishte e tepërt dhe nuk ishte respektuar kërkesa për “afat të arsyeshëm”.

13. Për këtë arsye, këto ankesa ishin të pranueshme dhe pasqyronin një shkelje të nenit 6 § 1 të Konventës.

II. ZBATIMI I NENIT 41 TË KONVENTËS

14. Duke marrë në konsideratë dokumentet përpara saj dhe praktikën e saj gjyqësore (shih, veçanërisht, *Luli dhe të Tjerë*, cituar më sipër, dhe *Mishgjoni*, gjithashtu, cituar më sipër), Gjykata e vlerëson të arsyeshme që të akordojë shumat e paraqitura në tabelën bashkëngjitur.

PËR KËTO ARSYE, GJYKATA, NË MËNYRË UNANIME,

a) *E deklaron* kërkesën të pranueshme;

b) *Gjykon* se kërkesa paraqet një shkelje të nenit 6 § 1 të Konventës, në lidhje me kohëzgjatjen e tepërt të procedurave civile;

c) *Gjykon*

a) Se shteti përgjegjës duhet t’i paguajë kompanisë kërkuese, brenda tre muajve, shumat e përcaktuara në tabelën bashkëlidhur; shuma që duhet të konvertohen në monedhën e shtetit përgjegjës në normën e zbatueshme në datën e shlyerjes;

Se që prej përfundimit të periudhës tremujore të përmendur më sipër deri në shlyerje, për shumën e mësipërme duhet të paguhet interes i thjeshtë, në normën e barabartë me normën margjinale të huadhënies të Bankës Qendrore Evropiane gjatë periudhës së mosshlyerjes së pagesës plus tre pikë përqindje.

Hartuar në gjuhën angleze dhe njoftuar me shkrim më datë 22 shkurt 2024, sipas rregullit 77 §§ 2 dhe 3 të Rregullores së Gjykatës.

|  |  |
| --- | --- |
| **Viktoriya Maradudina** | **Ioannis Ktistakis** |
| ZËVENDËSSEKRETARE E PËRKOHSHME | KRYETAR |

**SHTOJCË**

Kërkesa që paraqiti ankesa në mbështetje me Nenin 6 § 1 të Konventës

(kohëzgjatje e tepërt e procedurave civile)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Ankesa nr.**  **Data e paraqitjes** | **Emri i kërkuesit**  **Viti i regjistrimit** | **Emri dhe vendndodhja e përfaqësuesit** | **Vendimi respektiv vendës** | **Nisja e procedurave ose data e hyrjes në fuqi të Konventës për Shqipërinë (2 Tetor 1996)** | **Përfundimi i procedurave** | **Kohëzgjatja në total**  **Nivelet e juridiksionit** | **Shuma akorduar për dëmin jo pasuror (në euro)[[1]](#footnote-2)** | **Shuma akorduar për kostot dhe shpenzimet (në euro)[[2]](#footnote-3)** |
| 31018/09  04/06/2009 | **VICKTORIA SH.P.K.**  **1994** | Hakani Arben  Tiranë | Komisioni i Shërbimit Civil,  12/02/2008 | 21/02/2005 | 13/03/2015 | 10 vite dhe 21 ditë  4 nivele juridiksioni | 1,200 | 250 |

1. Plus çdo taksë që mund t’i tarifohet kërkuesve. [↑](#footnote-ref-2)
2. Plus çdo taksë që mund t’i tarifohet kërkuesve. [↑](#footnote-ref-3)